b'\n_START_ARTICLE_\nHerpes simplex\n_START_PARAGRAPH_\nHerpes simplex er en sygdom der skyldes Herpes simplex virus (HSV), der er en meget almindelig virus, som kan vise sig som sm\xc3\xa5 sviende s\xc3\xa5r og bl\xc3\xa6rer, hovedsageligt p\xc3\xa5 k\xc3\xb8nsdelen og ved munden. I daglig tale bliver et udbrud ved munden (herpes labialis) omtalt som fork\xc3\xb8lelsess\xc3\xa5r. I de fleste tilf\xc3\xa6lde er symptomerne milde eller frav\xc3\xa6rende._NEWLINE_Herpes simplex virus findes i to typer, HSV-1 og HSV-2, ogs\xc3\xa5 kaldet HHV-1 og HHV-2, som er n\xc3\xa6rt besl\xc3\xa6gtet med hinanden. Cirka 80% af den danske befolkning har antistoffer mod HSV-1 og HSV-2._NEWLINE_Det f\xc3\xb8lelsesm\xc3\xa6ssige slag ved at blive diagnosticeret med HSV p\xc3\xa5 k\xc3\xb8nsorganerne (herpes genitalis), er ofte meget v\xc3\xa6rre end selve symptomerne, da der eksisterer en masse fordomme omkring herpes genitalis, og dermed er der social stigma ved at v\xc3\xa6rre smittet._NEWLINE_Det vurderes at kun f\xc3\xa5 tilf\xc3\xa6lde af genital HSV bliver diagnosticeret, grundet HSV infektionens kortlevede periode, og symptomer som kan v\xc3\xa6re sv\xc3\xa6re at skelne fra andre sygdomme. Ligger man fx syg med influenzalignende symptomer, da vil mange n\xc3\xa6ppe forbinde det med en herpesinfektion. Mange folk g\xc3\xa5r derfor ogs\xc3\xa5 rundt med HSV, uden at v\xc3\xa6re klar over at de er blevet smittet._NEWLINE_Fork\xc3\xb8lelsess\xc3\xa5r er det hyppigste symptom p\xc3\xa5 virus reaktivering og viser sig ved prikken, svien og stikken i udbrudsomr\xc3\xa5det efterfulgt af velafgr\xc3\xa6nset udbrud med bl\xc3\xa6rer. Forskellige forhold kan udl\xc3\xb8se et udbrud som fx \xc3\xb8vre luftvejsinfektioner, skade p\xc3\xa5 huden, udt\xc3\xb8rring af l\xc3\xa6berne, st\xc3\xa6rkt sollys, stress eller menstruation._NEWLINE_HSV kan overf\xc3\xb8res seksuelt og for\xc3\xa5rsages hyppigst af HSV type 2, men HSV type 1 er dog \xc3\xa5rsag til mellem 30-50% af tilf\xc3\xa6ldene. Symptomerne er typisk mest udtalte ved en prim\xc3\xa6rinfektion og viser sig som bl\xc3\xa6rer og s\xc3\xa5r p\xc3\xa5 k\xc3\xb8nsdelene.\n_START_SECTION_\nSymptomer\n_START_PARAGRAPH_\nDen f\xc3\xb8rste infektion med HSV kaldes en prim\xc3\xa6rinfektion. Symptomerne aftager uden behandling i l\xc3\xb8bet af 1 - 2 uger, hvor bl\xc3\xa6rerne omdannes til s\xc3\xa5r, men man kan senere opleve reaktivering._NEWLINE_Herpes labialis, Fork\xc3\xb8lelsess\xc3\xa5r_NEWLINE_Et almindeligt symptom p\xc3\xa5 en prim\xc3\xa6r HSV infektion af herpes labialis, er bet\xc3\xa6ndelse af mundslimhinden (Herpetisk stomatitis) med sm\xc3\xa5 bl\xc3\xa6rer som evt. breder sig ud p\xc3\xa5 l\xc3\xa6berne. Sygdommen kan v\xc3\xa6re ledsaget af feber og halsbet\xc3\xa6ndelse for\xc3\xa5rsaget af virus._NEWLINE_Herefter s\xc3\xb8ger virus via nervebanerne hen til selve nervecellen, hvor virus forbliver resten af livet. Her kan virus ligge i dvale og forblive uopdaget for immunsystemet, det s\xc3\xa5kaldte latente stadie. Virusset rejser retrograd langs maxillaris- eller mandibularisnerven, til hovedgrenen af trigeminusnervens hvor den forbliver. Ved reaktivering af virus kan der komme nye v\xc3\xa6skebl\xc3\xa6rer, fx i form af fork\xc3\xb8lelsess\xc3\xa5r._NEWLINE_Inkubationstiden (tiden fra man bliver smittet til f\xc3\xb8rste symptomer) for HSV er typisk mellem 2 til 12 dage._NEWLINE_Herpes genitalis, Herpes som k\xc3\xb8nssygdom_NEWLINE_Prim\xc3\xa6r genital herpes viser sig med smertefulde sm\xc3\xa5 bl\xc3\xa6rer eller \xc3\xa5bne s\xc3\xa5r p\xc3\xa5 k\xc3\xb8nsdelene samt feber.[1]_NEWLINE_Man kan ikke se forskel p\xc3\xa5, om et udbrud skyldes en prim\xc3\xa6rinfektion eller en reaktivering, ligesom begge former kan v\xc3\xa6re uden synlige symptomer, dvs. at virus kan udskilles fra fx spyt eller sekreter fra k\xc3\xb8nsorganer, uden der er bl\xc3\xa6rer eller s\xc3\xa5r. Genital HSV-1 for\xc3\xa5rsager dog n\xc3\xa6sten altid et prim\xc3\xa6rudbrud, med sv\xc3\xa6rere symptomer end genital HSV-2. HSV-1 lader dog til at medf\xc3\xb8re f\xc3\xa6rre reaktiveringer, og vira udskilles asymtomatisk i et mindre omfang, end hvad der ses ved genital HSV-2._NEWLINE_Hvis man tidligere har haft HSV-1, vil en genital infektion med HSV-2, ofte medf\xc3\xb8re en asymptomatisk prim\xc3\xa6rinfektion, grundet de antistoffer, som kroppen har dannet mod HSV 1.\n_START_SECTION_\nEpidemiologi\n_START_PARAGRAPH_\nOpfattelsen at HSV-1 for\xc3\xa5rsager fork\xc3\xb8lelsess\xc3\xa5r (herpes labialis), og HSV-2 for\xc3\xa5rsager herpes p\xc3\xa5 k\xc3\xb8nsdelene (herpes genitalis), er udbredt, men forkert, da begge typer kan for\xc3\xa5rsage herpes labialis og herpes genitalis. HSV-2 har tidligere v\xc3\xa6ret den prim\xc3\xa6re \xc3\xa5rsag til genital herpes, men i dag skyldes genital herpes, lige s\xc3\xa5 meget HSV-1 i udviklede lande, og nogle studier har vist, at HSV-1 nu overg\xc3\xa5r HSV-2 som den prim\xc3\xa6re \xc3\xa5rsag. En unders\xc3\xb8gelse fra 1993 i USA, fandt at 31% af genital herpes var for\xc3\xa5rsaget af HSV-1. Da unders\xc3\xb8gelsen blev udf\xc3\xb8rt igen i 2001, var tallet steget til 78%. En japansk unders\xc3\xb8gelse fra 1976, fandt at 43% af genital herpes skyldtes HSV-1._NEWLINE_HSV-2 har dog sv\xc3\xa6rt ved at inficere omkring munden, hvorfor HSV-1 er den hyppigste \xc3\xa5rsag til herpes labialis. En unders\xc3\xb8gelse fandt, at kun 9,4% af herpes labialis skyldtes HSV-2.\n_START_SECTION_\nSmitteveje\n_START_PARAGRAPH_\nHSV-1 og HSV-2 smitter via kropsv\xc3\xa6ske (som skedesekret, s\xc3\xa6d, og spyt) og direkte hud- eller slimhindekontakt. Ved udbrud skal man is\xc3\xa6r passe p\xc3\xa5, idet bl\xc3\xa6rerne p\xc3\xa5 hud og slimhinder indeholder store m\xc3\xa6ngder virus._NEWLINE_Adskillige studier har p\xc3\xa5vist, at HSV vira afgives i sm\xc3\xa5 m\xc3\xa6ngder, selv n\xc3\xa5r ingen s\xc3\xa5r eller bl\xc3\xa6rer er synlige, eller andre symptomer p\xc3\xa5 at herpes er aktiv, er til stede. B\xc3\xa5de HSV-1 og HSV-2 er p\xc3\xa5vist at smitte asymptomatisk, oralt og genitalt._NEWLINE_En amerikansk unders\xc3\xb8gelse fandt, at kun 1% til 6% af prim\xc3\xa6rinfektioner blev klinisk opdaget. Som konsekvens af det lave antal, antages asymptomatisk smitte med HSV, at v\xc3\xa6re den prim\xc3\xa6re smittekilde. Antallet af viruspartikler der afgives asymptomatisk, samt antallet af dage virus afgives, er varierende fra person til person.\n_START_SECTION_\nBehandling\n_START_PARAGRAPH_\n(inds\xc3\xa6t info om nuv\xc3\xa6rende antivirale behandlingsmuligheder, samt igangv\xc3\xa6rende kliniske fors\xc3\xb8g)_NEWLINE_Kliniske fors\xc3\xb8g med genital HSV vacciner, har v\xc3\xa6ret undervejs i mere end 4 \xc3\xa5rtier.\n_START_SECTION_\nVaccine\n_START_PARAGRAPH_\nIgangv\xc3\xa6rende kliniske fors\xc3\xb8g.'